Կարլ Նեհամեր

Կարլ Նեհամեր (, ), ավստրիացի քաղաքական գործիչ, Ավստրիայի Ժողովրդական կուսակցության առաջնորդ։ Ավստրիայի դաշնային կանցլեր 2021 թվականի դեկտեմբերի 6-ից։ Ավստրիայի ներքին գործերի նախարար 2020 թվականի հունվարի 7-ից մինչև 2021 թվականի դեկտեմբերի 6-ը։ Ազգային ժողովի անդամ 2017 թվականից մինչև 2020 թվականը։

Կենսագրություն 
Ծնվել է Վիեննայում։ Սովորել է Կալկսբուրգի քոլեջում և Amerlingstrasse գիմնազիայում, որն ավարտել է 1992 թվականին։ Առանց զինակոչվելու իր կամքով ծառայել է, ծառայությունը երկարացրել է մինչև 1996 թվականը։ 1997 թվականին ազատվել է լեյտենանտի կոչումով։ Աշխատել է որպես պաշտպանության դաշնային դեպարտամենտի տեղեկատվական սպաների դասախոս-մարզիչ և ռազմավարական հաղորդակցության մարզիչ տարբեր հաստատություններում, ինչպիսիք են մասնագիտական վերապատրաստման ինստիտուտը և Ավստրիայի Ժողովրդական կուսակցության քաղաքական ակադեմիան։ 2012 թվականին ավարտել է Դանուբի Կրեմսի համալսարանի քաղաքական հաղորդակցության երկամյա դասընթացը՝ ստանալով գիտությունների մագիստրոսի կոչում։

Կարիերա 
2007 թվականին սկսել է աշխատել Ավստրիայի Ժողովրդական կուսակցության շտաբում։ 2007- 2008 թվականներին եղել է կուսակցության շտաբի սպասարկման և մոբիլիզացիայի բաժնի ղեկավար, հետագայում՝ կուսակցության ակադեմիայի ուսուցման և ցանցային բաժնի ղեկավար 2008-2009 թվականներին։ Դարձել Է Ստորին Ավստրիայի կուսակցական ակադեմիայի տնօրեն։ 2015 թվականի հոկտեմբերին նշանակվել է Ավստրիայի աշխատողների ֆեդերացիայի (Österreichischer Arbeitnehmerinnen - und Arbeitnehmerbund, ÖAAB) գլխավոր քարտուղարի տեղակալ, 2016 թվականի ապրիլից մինչև 2018 թվականի հունվար՝ գլխավոր քարտուղար։

2016 թվականի նախագահական ընտրությունների նախընտրական քարոզարշավի ժամանակ եղել է ԱԺԿ-ի թեկնածու Անդրեաս Կոլի մենեջերը, որը հավաքել է 11 %։

2016 թվականի նոյեմբերին ընտրվել է Վիեննայի ÖAAB կազմակերպության նախագահ։ 2017 թվականի ապրիլից՝ ԱԱՆ ղեկավար Վիեննա-Գիցինգ շրջանում։

2017 թվականի խորհրդարանական ընտրություններում առաջադրվել է Վիեննայի շրջանից և մտել խորհրդարան։ Կառավարության ձևավորման ժամանակ մասնակցել է պաշտպանության ոլորտում ԱԺԿ բանակցություններին։ Նրան ընտրել են ԱԺԿ խորհրդարանական խմբակցության ղեկավարի տեղակալ և նշանակել խոսնակ։ 2018 թվականի հունվարին դարձել Է Ավստրիայի Ժողովրդական կուսակցության գլխավոր քարտուղար՝ փոխարինելով Էլիզաբեթ Քեստինգերին և Ստեֆան Շտայներին, 2018 թվականի սեպտեմբերին փոխարինել է Էֆգանի Դոնմեզին ինտեգրման և միգրացիայի հարցերով ներկայացուցչի պաշտոնում։

2019 թվականի խորհրդարանական ընտրություններում նա առաջադրվել է շրջանային ցուցակի թիվ 5 և ԱԺԿ դաշնային ցուցակի թիվ 11-ի ներքո։ Կոալիցիոն բանակցություններին մասնակցել է Եվրոպայի, միգրացիայի, ինտեգրման և անվտանգության թեմաների քննարկմանը։

Ավստրիայի ներքին գործերի նախարար 2020 թվականի հունվարի 7-ից մինչև 2021 թվականի դեկտեմբերի 6-ը։

Այն բանից հետո, երբ Սեբաստիան Կուրցը հայտարարեց իր քաղաքական կարիերան ավարտելու մասին, և կանցլեր Ալեքսանդր Շալենբերգը հայտարարեց իր հրաժարականի մասին, Ավստրիայի Ժողովրդական կուսակցության նախագահությունը Կարլ Նեհամերին նշանակեց կուսակցության նախագահ և առաջադրեց Ավստրիայի դաշնային կանցլերի պաշտոնում։ Նրա՝ որպես ԱԺԿ առաջնորդի նշանակումը պետք է հաստատի կուսակցության համագումարը։ 2021 թվականի դեկտեմբերի 6-ին նախագահ Ալեքսանդր Վան դել Բելենը երդում տվեց Նեհամերին որպես կանցլեր։

Անձնական կյանք 
Ամուսնացած է ներքին գործերի նախկին նախարար Վոլֆգանգ Սոբոտկայի մամուլի քարտուղար Կատարինա Նեհամերի հետ։ Ամուսիններն ունեն երկու երեխա։

Ծանոթագրություններ

Արտաքին հղումներ 
 Карл Нехаммер на сайте Парламента Австрии

Ավստրիայի կանցլերներ
Պետության գործող ղեկավարներ
21-րդ դարի քաղաքական գործիչներ
Ավստրիայի քաղաքական գործիչներ